ODLUKA   
O USLOVIMA I NAČINU DODJELE  
FEBRUARSKIH PRIZNANJA   
UABNOR – a MOSTAR

Član 1.

"Nagrada 14. februar" (u daljnjem tekstu: Nagrada) dodjeljuje se kao najviše društveno priznanje za značajna ostvarenja i značajne rezultate rada u oblastima privrede, nauke, kulture, odgoja i obrazovanja, tehnike i tehnologije, sporta, zdravstva i socijalne zaštite, zaštite čovjekove sredine i u drugim oblastima rada i stvaralaštva, bez obzira na godinu ostvarenja, a koji doprinose ukupnom unapređenju i razvoju Grada Mostara, a afirmišu slobodarski duh i ideju antifašizma.   
Pored Nagrade 14. februar može se dodijeliti i do 6 plaketa 14. februar pojedincima, grupama i kolektivima u znak zahvalnosti za posvećenost ideji antifašizma, slobodarskog duha Mostara vizije njegovog razvoja.

Član 2.

Pod značajnim ostvarenjem, u smislu ove odluke, podrazumijeva se djelo, odnosno više radova koji čine zaokruženu cjelinu i koji doprinose razvoju odgovarajuće oblasti, a objavljeni su u naučnim, kulturnim, stručnim časopisima ili posebnim izdanjima kao i na izložbama, te naučnim i drugim skupovima organiziranim u odgovarajućoj oblasti. Pod rezultatima rada, u smislu ove odluke, podrazumijevaju se rezultati koji su stekli značajnu primjenu u proizvodnji i drugim oblastima društvenog života i rada ili su doprinijeli unapređenju odgovarajuće oblasti, kao i rezultati koji su doprinijeli efikasnosti društvenog života i rada, odnosno razvoju Grada Mostara.

Član 3.

Nagrada se dodjeljuje pojedincima – građanima, grupama stvaralaca, privrednim društvima, ustanovama, udruženjima građana i drugim pravnim osobama s područja Grada Mostara, kao i onima van podrucja Grada Mostara, ako se njihova ostvarenja odnose na Grad Mostar.

Član 4.

Nagrada se ne može dodijeliti organima uprave svih nivoa vlasti u BiH, izabranim funkcionerima, poslanicima i vijecnicima svih nivoa vlasti u Bosni i Hercegovini za vrijeme trajanja njihovih mandata, kao ni zaposlenima u organima uprave svih nivoa vlasti u BiH za ostvarenja koja se odnose na djelovanje u okviru djelokruga posla koji vrše u organu uprave.

Član 5.

Nagrada se dodjeljuje kao kolektivna, pojedinačna i grupna. Kolektivna nagrada se dodjeljuje u obliku povelje.

Član 6.

Povelja iz člana 5. Odluke sadrži tekst: "BOSNA I HERCEGOVINA, FEDERACIJA BOSNE I HERCEGOVINE, HERCEGOVAČKO – NERETVANSKI KANTON, GRAD MOSTAR, UDRUŽENJE ANTIFAŠISTA I BORACA NOR – a MOSTAR", sa suhim grbom Grada Mostara, centriran na vrhu stranice formata A3.   
Ispod teksta iz stava 1. ovog člana ispisuje se sljedeci tekst: "Na osnovu Odluke Odbora za obilježavanje 14. februara o dodjeli "Nagrade 14. februar", broj , dodjeljuje se:". Na sredini povelje je tekst: "NAGRADA 14. FEBRUAR", ime i prezime osobe kojoj se Nagrada dodjeljuje.   
Ispod teksta iz prethodnog stava ispisuje se kratko obrazloženje, odnosno navodi se oblast rada i stvaralaštva u kojoj je dobitnik Nagrade ostvario značajne rezultate. U donjem lijevom uglu je oznaka datuma, mjesta i broja odluke, a u donjem desnom uglu je potpis predsjednika Odbora za obilježavanje 14. februara. O izgledu Povelje, na osnovu javnog konkursa odlucuje Upravni odbor UABNOR – a Mostar. Uz Povelju se uručuje i Odluka Odbora za obilježavanje 14. februara o dodjeli "Nagrade 14. februar" za odgovarajuću godinu, kojom se utvrđuje vrsta i sadržaj Nagrade, dobitnik Nagrade, te uručivanje Nagrade od strane predsjednika/ce UABNOR – a Mostar na svecanoj akademiji u povodu 14. februara.

Član 7.

Kad se Nagrada dodjeljuje grupi, svaki član grupe dobija povelju.

Član 8.

U jednoj godini mogu se dodijeliti najviše tri nagrade (po jedna kolektivna, jedna pojedinačna i jedna grupna nagrada ili u nekom drugom odnosu). Nagrada se istoj osobi, iz člana 3. Odluke, može dodijeliti samo jedanput.

Član 9.

Nagrada se dodjeljuje svake godine i uručuje 14. februara, na Svečanoj akademiji u povodu 14. februara. Nagradu uručuje predsjednik/ca UABNOR – a Mostar.

Član 10.

Pravo predlaganja kandidata za Nagradu imaju privredna društva, ustanove, udruženja gradana, grupe od najmanje 30 građana i druge pravne osobe. Subjekti iz stava 1. ovog člana nemaju pravo isticanja sopstvene kandidature za Nagradu, kao ni kandidature osoba koje su članovi tog subjekta ili obavljaju djelatnost unutar subjekta. Prijedlog iz stava 1. ovog člana podnosi najviši organ upravljanja, odnosno odgovarajući najviši organ. Pravo predlaganja kandidata za Nagradu ima i Upravni odbor UABNOR – a Mostar.

Član 11.

Prijedlog iz stava 3. prethodnog člana dostavlja se u tri (3) primjerka sa detaljnim podacima i obrazloženjem na odgovarajućem Aplikacionom obrascu. Obrazloženje treba da sadrži podatke za koji rad, radni opus i djelo i eventualne zasluge se kandidat predlaže, kao i dosadašnja priznanja, nagrade i odlikovanja.

Član 12.

Odbor za organizaciju obilježavanja 14. Februara u saradnji sa Upravnim odborom UABNOR - a obrazuje Komisiju za utvrđivanje konačnih prijedloga I dodjelu Nagrade 14. februar (u daljnjem tekstu: Komisija). Komisiju iz stava 1. ovog člana cini 5 istaknutih javnih djelatnika iz oblasti za koje se Nagrada dodjeljuje. Upravni odbor UABNOR - a kandidira Odboru za obilježavanje 14. Februara kandidate za članove Komisije iz reda istaknutih javnih djelatnika, iz prethodnog stava. Komisija utvrđuje konačan prijedlog i upućuje ga Odboru za obilježavanje 14. Februara na razmatranje i usvajanje. Mandat članova Komisije iz reda istaknutih javnih djelatnika traje godinu dana.

Član 13.

Komisija iz prethodnog člana ove odluke, na prvoj sjednici, donosi poslovnik kojim se uređuje način rada, a posebno se definira tajnost rada Komisije, do donošenja konačne odluke o dodjeli Nagrade.

Član 14.

Komisija podnosi izvještaj Odboru za obilježavanje 14. februara sa prijedlogom kandidata za dodjelu Nagrade

Član 15.

O dodjeljivanju Nagrade odlučuje Odbor za obilježavanje 14. februara na prijedlog Komisije.

Član 16.

Nagrada koja se dodjeljuje pojedincu, odnosno grupi, može biti oduzeta. Pod oduzimanjem nagrade podrazumijeva se oduzimanje povelje pojedincu, odnosno članu grupe. Nagrada se oduzima ako je nagrađena osoba pravosnažnom sudskom presudom osuđena od Međunarodnog suda za ratne zlocine počinjene na teritoriji bivše Jugoslavije, ili koja je pravosnažnom sudskom presudom, od bilo kojeg suda sa područja Bosne i Hercegovine, osuđena za krivicno djelo protiv života i tijela na kaznu zatvora od najmanje godinu dana, protiv slobode i prava građana, protiv dostojanstva osobe i morala, protiv imovine, protiv pravosuđa, protiv službene i druge odgovorne dužnosti, protiv osnova društvenog uređenja i sigurnosti. Nagrada se može oduzeti ako je nagrađena osoba pravosnažnom sudskom presudom osuđena na kaznu zatvora preko tri godine ili težu kaznu, a ne radi se o krivičnom djelu iz prethodnog stava. Nagrada može biti oduzeta I ako nagrađena osoba propagira fašističke, nacionalističke I slične ideje.

Član 17.

O oduzimanju Nagrade odlučuje Upravni odbor UABNOR - a na prijedlog Odbora za obilježavanje 14. Februara ili Komisije. Odluka o oduzimanju Nagrade objavljuje se u sredstvima javnog informiranja.

Član 18.

Sredstva za dodjeljivanje Nagrade i za rad Odbora I Komisije osiguravaju se u Budžetu UABNOR - a.

Član 19.

Upravni odbor UABNOR - a vrši stručne i administrativne poslove i vodi evidenciju o dodijeljenim nagradama.